ΓΡΑΠΤΗ ΕΡΩΤΗΣΗ E-0719/96 υποβολή: Christa Klaί (PPE) προς την Επιτροπή (26 Μαρτίου 1996)

Θέμα: Ασφάλιση παροχής φροντίδων

Η Επιτροπή, στο πλαίσιο του μεσοπρόθεσμου προγράμματος δράσης για την κοινωνική πολιτική (COM(95)134), ζήτησε, ενόψει της δημογραφικής εξέλιξης του πληθυσμού της ΕΕ και της συνδεόμενης με αυτήν αυξανόμενης ανάγκης για την παροχή υπηρεσιών σε άτομα που έχουν ανάγκη φροντίδων, τη λήψη κοινοτικών μέτρων στον εν λόγω τομέα.

1. Είναι σε θέση η Επιτροπή να ανακοινώσει εάν πραγματοποιήθηκε η προαναγγελθείσα για το 1995 συνεδρίαση εμπειρογνωμώνων για την εκπόνηση συγκριτικής ανάλυσης όσον αφορά τις υφιστάμενες στα κράτη μέλη ρυθμίσεις για την ασφάλιση του κινδύνου να χρειασθεί κανείς παροχή φροντίδων, ποιά είναι τα μέλη της ανωτέρω ομάδας εμπειρογνωμώνων και ποιά αποτελέσματα έχουν επιτευχθεί ως τώρα;

2. Είναι σε θέση να ανακοινώσει η Επιτροπή εάν οι δοκιμασθείσες στη Γαλλία σε άλλους τομείς «επιταγές για την παροχή υπηρεσιών» (chθques d'emploi) οι οποίες θα επέτρεπαν στους έχοντες ανάγκη φροντίδων να επιλέξουν αυτόνομα τις υπηρεσίες που χρειάζονται, και οι οποίες θα μπορούσαν να δημιουργήσουν ελκυστικές θέσεις εργασίας, θα περιληφθούν ως πιθανή εναλλακτική λύση στη σύσταση που θα εκπονήσει η Επιτροπή;

3. Είναι σε θέση να ανακοινώσει η Επιτροπή ποιά μέτρα προτίθεται να λάβει ώστε τα άτομα που υπόκεινται, από 1ης Ιανουαρίου 1995, σε υποχρέωση εισφοράς υπέρ του γερμανικού οργανισμού ασφάλισης φροντίδων δυνάμει εργασιακής σχέσης που έχουν συνάψει στην Ομοσπονδιακή Δημοκρατία της Γερμανίας, τα οποία όμως κατοικούν σε άλλο κράτος μέλος, να έχουν, αντίθετα με ό,τι ισχύει σήμερα, αξίωση παροχής φροντίδων;

Απάντηση του κ. Flynn εξ ονόματος της Επιτροπής (15 Μαΐου 1996)

1. Η Επιτροπή ανέλαβε να συλλέξει πληροφορίες κατάλληλες για την περιγραφή και ανάλυση των μηχανισμών που υπάρχουν στα κράτη μέλη όσον αφορά την κάλυψη κατά του κινδύνου εξάρτησης. Το 1993 εκπονήθηκε μελέτη για έξι κράτη μέλη και τώρα εξετάζεται η συνέχισή της για το σύνολο των κρατών μελών. Οι πίνακες του συστήματος αμοιβαίας πληροφόρησης σχετικά με την κοινωνική προστασία (MISSOC) θα τροποποιήθουν σύντομα για να περιλάβουν αυτόν το νέο κίνδυνο.

2. Η επιταγή (chθque) απασχόλησης αποτελεί ένα από τα μέσα με τα οποία μπορεί να αυξηθεί η ζήτηση για υπηρεσίες που παρέχονται στα εξαρτώμενα άτομα. Kανένα κράτος μέλος δεν έχει προς το παρόν καθιερώσει επιταγές απασχόλησης που να προορίζονται ειδικά για τη μέριμνα των εξαρτώμενων ατόμων, αλλά δύο από αυτά (Βέλγιο, Γαλλία) έχουν εισάγει επιταγές απασχόλησης που διευκολύνουν συγχρόνως την απλοποίηση των διαδικασιών διοικητικής φύσης, οι οποίες σχετίζονται με τις οικογενειακές δραστηριότητες, και τη μείωση του κόστους τους. Είναι ακόμη πολύ νωρίς για να εκτιμηθεί η πραγματική επίδραση των μεθόδων αυτών στον τομέα της απασχόλησης, αλλά η Επιτροπή παρακολουθεί με μεγάλο ενδιαφέρον την εξέλιξή τους.

3. To άρθρο 13 του κανονισμού (ΕΟΚ) 1408/71 ((ΕΕ L 149, 5.7.1971 (ενοποιημένη έκδοση, ΕΕ C 325, 10.12.1992). )) προβλέπει ότι τα άτομα που εργάζονται σε κράτος μέλος υπόκεινται στην κοινωνική νομοθεσία του κράτους μέλους απασχόλησης έστω και αν κατοικούν σε κάποιο άλλο. Αν η νομοθεσία του κράτους μέλους απασχόλησης απαιτεί να καταβάλλουν οι μισθωτοί κοινωνικές εισφορές, τότε η υποχρέωση αυτή ισχύει και για τους μεθοριακούς εργαζομένους.

Στον τομέα της ιατροφαρμακευτικής περίθαλψης, ο κανονισμός (ΕΟΚ) 1408/71 εξασφαλίζει ότι οι μεθοριακοί εργαζόμενοι δικαιούνται παροχές σε είδος που καταβάλλονται από το κράτος μέλος διαμονής, αλλά επίσης και στο κράτος μέλος απασχόλησης. Επιπλέον, το κράτος μέλος απασχόλησης πρέπει να καταβάλλει τις χρηματικές παροχές σε χρήμα.

Η Διοικητική Επιτροπή για την Κοινωνική Ασφάλιση των Διακινούμενων Εργαζομένων εξετάζει επί του παρόντος το ζήτημα του αν η ασφάλιση ιατροφαρμακευτικής περίθαλψης στη Γερμανία μπορεί να θεωρηθεί ως επίδομα ασθενείας και, αν αυτό ισχύει, ως παροχή σε χρήμα ή παροχή σε είδος. Το ζήτημα αυτό δεν είναι απλό δεδομένου του πολυπλόκου της γερμανικής νομοθεσίας. Η Ευρ. Επιτροπή θα διαβιβάσει τα αποτελέσματα της μελέτης αυτής στον κ. βουλευτή.